Θώρα Μπερτς

Τα πρώτα χρόνια

Η Θώρα γεννήθηκε στο Λος Άντζελες της Καλιφόρνια ως το πρώτο παιδί του Τζακ Μπιρτς και της Κάρολ Κόννορς, μιας πρώην ηθοποιού ακατάλληλων για ανήλικες ταινιών που εμφανίστηκε στην καλτ πορνογραφική ταινία με το όνομα «Deep Throat (Βαθύ Λαρύγγι)».  Οι γονείς της εργάζονται πλέον ως μάνατζέρ της. Η Θώρα, που έχει έναν αδελφό, τον Μπολτ (λέξη που σημαίνει αστραπή), είναι εβραϊκής, σκανδιναβικής, και ιταλικής καταγωγής. Το αρχικό οικογενειακό επώνυμο ήταν Μπιέρσκ («Biersch»), προερχόμενο από τους Γερμανούς Εβραίους προγόνους της. Όταν μικρή ερωτήθηκε γιατί της δόθηκε το περίεργο όνομα Θώρα (από τον μυθικό Θεό Θωρ) απάντησε «Γιατί οι γονείς μου ήταν χίπηδες». Οι γονείς της περίμεναν αρχικά αγόρι που θα ονόμαζαν Θωρ, αλλά αποφάσισαν να κρατήσουν το όνομα στην θηλυκή του μορφή.

Σταδιοδρομία

Σε νεαρή ηλικία, η Θώρα ενθαρρύνθηκε από τους γονείς να πάρει μέρος σε διαφημιστικά. Βρέθηκε να υποδύεται διάφορους ρόλους αντιπροσωπεύοντας επιχειρήσεις όπως οι Quaker Oats (προϊόντων βρώμης) και Vlasic Pickles (πίκλες). Παρόλα αυτά έπρεπε να έρθει το 1988 για να ξεκινήσει πραγματικά η σταδιοδρομία της. Υποδύθηκε την Μόλλυ (Molly) στη βραχύβια τηλεοπτική σειρά  «Day By Day» όπου στους τίτλους καταχωρήθηκε απλά ως Θώρα ("Thora"). Κατά το ίδιο έτος υποδύθηκε έναν σημαντικό ρόλο στο  Purple People Eater μαζί με τους Νεντ Μπίτι (Ned Beatty) και Νιλ Πάτρικ Χάρις (Neil Patrick Harris) λόγω του οποίου κέρδισε το «Βραβείο Νεολαίας στον Κινηματογράφο» (Youth In Film Award) για την απόδοσή της.
Το Θώρα υποδύθηκε τον πρώτο της σημαντικό ρόλο το 1991 όταν έπαιξε την Μπίλυ Πάικ (Billie Pike) στην ταινία «Paradise» στην οποία επίσης πρωταγωνιστούσαν οι Ντον Τζόνσον (Don Johnson), Μέλανι Γκρίφιθ (Melanie Griffith) και Ελάιτζα Γουντ (Elijah Wood). Για την απόκτηση του συγκεκριμένου ρόλου κατάφερε να ξεχωρίζει ανάμεσα σε πάνω από 4.000 υποψήφιες. Η ικανότητά της να υποδύεται το αγοροκόριτσο την έκανε να εξασφαλίσει διάφορους ρόλους σε ταινίες όπως το «Χόκους Πόκους: Οι Τρεις Μάγισσες» και το «Patriot Games (Παιχνίδια Ολέθρου)» του 1992 αλλά καί στην συνέχειά του, το «Clear and Present Danger (Άμεσος κίνδυνος)» του 1994. Το 1995, η Θώρα έπαιξε στο «Now and then (Αξέχαστες Μέρες)» που θεωρείται η πρώτη επιχείρησή της σε εφηβικό ρόλο. Στα  μέσα της δεκαετία του '90 έπαιξε επίσης σε έκτακτους ρόλους τηλεοπτικών σόου όπως τα «Τhe Outer Limits», «Promised Land» και «Touched By An Angel».
Έκανε διάλειμμα από την υποκριτική αλλά επέστρεψε το 1999 παίζοντας στην τηλεταινία «Night Ride Home». Επίσης επιλέχθηκε αρχικά για το ρόλο της «Τάμυ Μέτζλερ» (Tammy Metzler) στην μαύρη κωμωδία «Election», αλλά αποχώρησε μόνο μετά από τρεις μέρες γυρισμάτων λόγω διαφωνιών με τον σκηνοθέτη/συγγραφέα Αλεξάντερ Πέιν (Alexander Payne).
Κατά το ίδιο έτος, απέσπασε  κριτικούς επαίνους παίζοντας την Τζέιν Μπέρναμ (Jane Burnham), μια αποξενωμένη έφηβη της οποίας οι γονείς περνάνε συζυγική κρίση στο American Beauty, το οποίο τελικά βραβεύθηκε με το Όσκαρ Καλύτερης Ταινίας συν άλλα 4 όσκαρ. Μερικοί τον θεωρούν ως τον πρώτο ενήλικο ρόλο της, αν και ήταν μόνο 16 ετών κατά τα γυρίσματα - ανήλικη στις Ηνωμένες Πολιτείες - και οι γονείς της έπρεπε να εγκρίνουν την σύντομη γυμνή σκηνή της Μπιρτς. Αντιπρόσωποι ενώσεως για την παιδική εργασία αλλά και οι γονείς της ήταν παρόντες στο σύνολο των γυρισμάτων της συγκεκριμένης σκηνής (την ύπαρξη της οποίας και ενθάρρυναν). Ήταν η πρώτη που έκανε ακρόαση για τον ρόλο αλλά ο σκηνοθέτης Σαμ Μέντες ενώ είδε πολλές άλλες υποψήφιες για τον ρόλο, καμία δεν του φάνηκε το ίδιο πειστική.
Συνέχισε με το να παίξει μια εφηβική πανκ φυσιογνωμία στο «The Smokers» το 2000, και τον ίδιο χρόνο την ευγενική αυτοκράτειρα Σαβίνα (Savina) στη μεταφορά «Dungeons & Dragons (Μάγοι και Δράκοντες».  Τον επόμενο χρόνο συνέχισε με τον πρώτο της πρωταγωνιστικό ρόλο σε θρίλερ στο «The Hole (Η Τρύπα)».
Ήταν ο πρωταγωνιστικός της ρόλος στο «Ghost World (Φαντάσματα εφηβείας)»  το 2001 που της επέφερε μεγάλους κριτικούς έπαινους, στο πλάι της Σκάρλετ Τζοχάνσον (Scarlett Johansson), του Στηβ Μπάσκεμι (Steve Buscemi) και του Μπραντ Ρένφρο (Brad Renfro). Για τις απαιτήσεις του ρόλου πήρε γύρω στα 10 κιλά. Τον ίδιο χρόνο, ήταν υποψήφια για Χρυσή Σφαίρα καλύτερης ηθοποιού.
Η Μπιρτς είχε πει ότι έχει την φιλοδοξία μια μέρα να γίνει σκηνοθέτης. Στο thora.org (επίσημος ιστοχώρος), δίνεται σύνδεσμος προς ταινία-σκετς μικρού μήκους που έχει σκηνοθετήσει.

Προσωπική ζωή

Τελείωσε το λύκειο μέσω ενός συστήματος με υπολογιστές. Η Μπιρτς ζει αυτήν την περίοδο σε δικό της σπίτι στη νότια Καλιφόρνια.
Η Θώρα είναι επίσης χορτοφάγος και έχει μπλε ζώνη στο καράτε.